b"\n_START_ARTICLE_\nJernbane i Georgia\n_START_PARAGRAPH_\nJernbanen i Georgia drives av det nasjonale, statseide jernbaneselskapet Georgian Railway LLC (georgisk: Sakartwelos Rkinigsa). Georgia ligger godt plassert p\xc3\xa5 den korteste ruten mellom Europa og Sentral-Asia, og er en viktig jernbanearterie som forbinder Svartehavet og Det kaspiske hav. Georgias hovedbane er bygd etter standard russisk sporvidde (1\xc2\xa0520 mm), og er fullstendig elektrifisert. Den har en samlet lengde p\xc3\xa5 1\xc2\xa0329,9 km, og best\xc3\xa5r av 1\xc2\xa0422 broer, 32 tunneler, 22 stasjoner for passasjertrafikk og 114 stasjoner for godstrafikk.\n_START_SECTION_\nHistorie\n_START_PARAGRAPH_\nDen f\xc3\xb8rste jernbanen, som gikk mellom Poti og Kvirila (dagens Zestaponi), ble bygget i 1865 og var i drift fra 1871. Det f\xc3\xb8rste passasjertoget kj\xc3\xb8rte den 10. oktober 1872 fra Poti til Tbilisi sentralstasjon._NEWLINE_Fra denne hovedbanen ble jernbanenettet utvidet med forbindelsene Rioni-Kutaisi (1877), Rioni-Tqibuli (1887) og Zestaponi-Tsjiatura (1895). Banen mellom hovedstaden Tbilisi og Baku ble operativ i 1883, og gjorde det mulig \xc3\xa5 transportere aserbajdsjansk olje gjennom havnen i Batumi. I 1899 ble det opprettet en jernbaneforbindelse mellom Georgia og Armenia. Banen mellom Khasjuri og Bordzjomi ble bygget i 1894, og den smalsporede linjen fra Bordzjomi til Bakuriani var operativ fra 1902, til fordel for h\xc3\xb8y niv\xc3\xa5s skientusiaster i omr\xc3\xa5det. Sidesporet p\xc3\xa5 Kakheti-banen var ferdig anlagt i 1915._NEWLINE_Den andre storstilte utbyggingen av jernbanen i Georgia fant sted som f\xc3\xb8lge av rask industrialisering og behovet for bedre distribusjon av landbruksprodukter, inkludert te, sitrus og vin. Dette resulterte i byggingen av sidespor til banene: Natanebi-Ozurgeti (1924), Brotseula-Tsqaltubo (1934), Senaki-Ingiri-Gali (1930), Gali-Otjamtjira-Sukhumi (1938) og Gori-Tskhinvali (1940). Byggingen av Sukhumi-Adler, som gjorde det mulig \xc3\xa5 forbinde Georgias jernbane med det russiske jernbanenettet, begynte under andre verdenskrig og var i full drift fra 1949._NEWLINE_Den nye strekningen mellom Marabda og Akhalkalaki \xc3\xa5pnet 31. desember 1986. For tiden er det planer om \xc3\xa5 reparere og oppgradere denne banen og forlenge den til \xc3\xa5 krysse den tyrkiske grensen mot Kars, og dermed gjenopprette en direkte tras\xc3\xa9 mellom Kars, Baku og Tbilisi. (Mellom 1899 og 1993 var det mulig \xc3\xa5 reise mellom Kars og Tbilisi via Gyumri (Alexandropol, Leninakan), men denne tras\xc3\xa9en ble hindret med stengingen av den tyrkisk-armenske grensen.)\n_START_SECTION_\nInfrastruktur\n_START_PARAGRAPH_\nP\xc3\xa5 grunn av den t\xc3\xb8ffe topologien i Georgia med kupert terreng, har jernbaneingeni\xc3\xb8rer ofte m\xc3\xb8tt noen vanskelige utfordringer. I 1890 ble treskinnesporene i Tsipa-tunnelen anlagt, noe som tillot raskere passasje for \xc3\xb8st-vest-trafikk. Den 16. august 1932 kj\xc3\xb8rte det f\xc3\xb8rste elektriske toget for f\xc3\xb8rste gang i Sovjetunionen, n\xc3\xa6rmere bestemt i Surami-passet. General Electric Company produserte de f\xc3\xb8rste \xc3\xa5tte elektriske lokomotivene av klasse S for driften, etterfulgt av ytterligere klasse 21 S-lokomotiver bygget av Kolomna og Dinamo fabrikk mellom 1932 og 1934. I l\xc3\xb8pet av november 1967 hadde det georgiske jernbanenettet blitt fullstendig elektrifisert, inkludert den smalsporede banen mellom Bordzjomi og Bakuriani._NEWLINE_Etter andre verdenskrig, n\xc3\xa6rmere bestemt fra 1946, kom sovjetiske h\xc3\xa6ringeni\xc3\xb8rer med muligheten for \xc3\xa5 tilknytte de to landenes jernbanenettverk sammen. Georgias jernbane fikk moderne kommunikasjonssystem, automatisering og helautomatiske blokksystemer (Automatic Block Signal, ABS). Denne utviklingen ble fulgt av innf\xc3\xb8ring av radiokommunikasjonssystemer for togf\xc3\xb8rere, kondukt\xc3\xb8rer og andre togansatte, og denne prosessen ble fullf\xc3\xb8rt f\xc3\xb8rst i 1949.\n_START_SECTION_\nDagens administrasjon\n_START_PARAGRAPH_\nEtter Sovjetunionens oppl\xc3\xb8sning tok den georgiske regjeringen kontroll over mange av de viktigste eiendelene i det nye landet, og en aggressiv privatiseringskampanje ble satt i gang. Eiendelene til den georgiske jernbanen ble tatt over av et helt nytt, fullstendig statseid selskap, The Georgian Railway LLC, som drives under offentlig rett av Enterprise Management Agency, som igjen er en del av ministeriet for \xc3\xb8konomisk utvikling. Selskapet er ansvarlig for b\xc3\xa5de styringen og vedlikeholdet av jernbaneinfrastruktur, samt all drift av passasjer- og godstjenester. Laget som utgj\xc3\xb8r ledelsen best\xc3\xa5r av: Forsamlingen av partnere (The Assembly of Partners), representantskapet (Supervisory Board) og styret (Board of Directors).\n_START_SECTION_\nUlykker\n_START_PARAGRAPH_\nEtter krigen i S\xc3\xb8r-Ossetia 2008 gikk styrker fra Russlands h\xc3\xa6r inn i Georgia og p\xc3\xa5f\xc3\xb8rte skade p\xc3\xa5 viktig georgisk infrastruktur. Dette inkluderte en jernbanebro i n\xc3\xa6rheten av den vestgeorgiske byen Kaspi og utlegging av miner p\xc3\xa5 hovedbanen vest for Gori, noe som f\xc3\xb8rte til at et oljetog avsporet og gikk fullstendig i flammer._NEWLINE_Banene i Abkhasia og S\xc3\xb8r-Ossetia er ikke under Georgian Railway LLC's kontroll. Banene fra Nikozi til Tskhinvali (5 km) og fra Otjamtjira til Inguri-elven er ikke i bruk. Jernbanestrekningene fra Psou til Otjamtjira og fra Otjamtjira til Tqvartjeli regnes som en del av den abkhasiske jernbanen."